**УРОК БЕЛАРУСКАЙ МОВЫ Ў 6 КЛАСЕ ПА ТЭМЕ:**

**“ПРЫМЕТНІК ЯК ЧАСЦІНА МОВЫ”**

**Казлова Таццяна Уладзімраўна**

**настаўнік беларускай мовы і літаратуры**

**першай катэгорыі**

**Мэта ўрока:**

**-** дапамагчы вучням глыбей асэнсаваць спецыфіку прыметніка як часціны мовы.

**Задачы ўрока:**

- узнавіць, паглыбіць і сістэматызаваць веды вучняў аб прыметніку як часціне мовы;

- развіваць уменні вызначаць граматычную ролю прыметнікаў, правільна ўжываць іх ва ўласным вусным і пісьмовым маўленні;

- выхоўваць у вучняў моўнае чуццё, любоў да роднай мовы, да прыроды.

**Абсталяванне:**

- падручнік па мове для VI класа;

- раздатачны матэрыял (карткі з заданнямі, карткі для рэфлексіі);

- мультымедыйны праектар;

- запісы на дошцы (сказы для сінтаксічнага разбору).

 *Эпіграф:*

 *Мы з назоўнікам - браты.*

 *Кажа мне назоўнік: Ты*

 *І адметны, і прыгожы,*

 *Разам многае мы зможам.*

 *Мы ж часціны роднай мовы,*

 *Як дзівосна: Ліст –* ***Вярбовы!***

 ***Запаветная –*** *Краіна!*

 *І* ***Зімовая***  *- Каліна!*

 *На адной стаім мяжы.*

 *Як завуць мяне, скажы!*

*Л.Забалоцкая*

***Ход урока***

**I. Арганізацыйны момант. (1 мін)**

 - Добры дзень! Я вельмі рада бачыць вас сёння ўсіх на ўроку.

Скажыце, вы хацелі б знайсці скарб? А што гэта такое? *(Скарб – гэта багацце, грошы, золата).*

- Правільна. Але ёсць на зямлі рэчы значна каштоўней золата і грошай. Іх нельга патраціць, з гадамі іх становіцца ўсё больш. Менавіта за такім скарбам мы з вамі сёння адправімся. Нас чакаюць цяжкасці і перашкоды, але мы з імі абавязкова справімся. Поспехаў вам у працы.

**II. Паведамленне тэмы ўрока і мэтавызначэнне.**

 ***1. Праца з эпіграфам****.* **(2 мін.)**

 - Сёння мы з вамі сваю творчую працу прысвецім часціне мовы, а якой, вы даведаецеся, калі адгадаеце загадку *(на дошцы, чытае вучань).*

 - Дык якая гэта часціна мовы?

 - Па чым вы здагадаліся, што гэта прыметнік? *(Таму што выдзеленыя словы абазначаюць прыметы прадметаў і стаяць побач з назоўнікамі)* Запішыце дату і тэму ў сшыткі.

 ***2. Уступнае слова.* (1 мін.)**

 - Так, сённяшняя тэма ўрока - “Прыметнік як часціна мовы”. Да гэтай тэмы мы ўжо звярталіся ў папярэдніх класах.

 Як сапраўдныя вандроўнікі, якія наведваюць іншыя краіны, стараюцца набыць сабе на памяць што-небудзь цікавае, так і мы з вамі на ўроку пастараемся набыць веды аб такой Краіне Марфалогіі як Прыметнік.

 Падчас нашага творчага працэсу мы гэтыя веды падсумуем, успомнім найбольш значныя прыметы гэтай часціны мовы і, безумоўна, даведаемся пра яе нешта новае.

 - У першую чаргу хачу звярнуць увагу на тэрмін “прыметнік”.У адрозненне ад рускага “прилагательное” беларускі звяртае ўвагу на сэнс гэтай часціны мовы - абазначаць прымету. Матывацыя ж рускага тэрміна – граматычнага характару (прилагается к существительному – г.зн. дапасуецца да назоўніка).

**III. Актуалізацыя вядомага і тлумачэнне новага матэрыялу.**

 ***1. Праца з інтэлект-картай*** *(самастойная праца вучняў).***(4 мін.)**

 - Зараз я прапаную вам самастойна ўзнавіць веды пра прыметнік і запоўніць інтэлект-карту. На працягу ўрока мы будзем неаднаразова да яе звяртацца. Адзначце лексічнае значэнне прыметніка і яго пачатковую форму.

 - Што ж такое прыметнік? *(Прыклады)* Якая пачатковая форма прыметніка?

 - Усе справіліся? Ці ўзнікалі цяжкасці? Праверце.

 ***3. Праца з вершам П.Панчанкі “Беларуская мова”.* (3 мін.)**

 - Добра, мы з вамі ўзгадалі лексічнае значэнне прыметніка. А зараз увага на слайд. Прачытайце ўрывак з верша П.Панчанкі “Беларуская мова” і выпішыце з яго прыметнікі.

*Ільняная і жытнёвая,сялянская.*

*Баравая ў казачнай красе.*

*Старажытнейшая, самая славянская.*

*Светлая, як трава ў расе.*

*Вобразная, вольная, пявучая*

*Мова беларуская мая!*

 - Якія словы вы выпісалі?

 - Чаму ў вершы так шмат прыметнікаў? Якая іх роля? *(Дапамагаюць ярка, вобразна апісаць беларускую мову, паказваюць адносіны аўтара да яе).*

 - А цяпер выпісаныя прыметнікі вусна пастаўце ў пачатковай форме.

***4. Праца з загадкамі****. (вызначэнне ролі прыметнікаў)*  **(3 мін.)**

 - Каб даведацца, якую яшчэ ролю выконваюць прыметнікі ў мове, мы папрацуем з загадкамі. Звярніце ўвагу на слайд. **Слайд 5**

 -Якія словы вам дапамаглі разгадаць загадкі? *(Прыметнікі)*

 - Паспрабуйце вызначыць, якую ролю адыгрываюць прыметнікі ў мове. (*Прыметнікі апісваюць прадметы, выдзяляюць прадметы з шэрага іншых і даюць ацэнку прадмету).*

 - Пазначце на інтэлект-карце ролю прыметнікаў ў мове.

***5. Праца з інтэлект-картай.* (5 мін.)**

 - Лексічнае значэнне прыметнікаў мы ўжо ведаем, ведаем пачатковую форму прыметніка, якую ролю выконваюць прыметнікі ў мове. А зараз давайце ўспомнім, якімі марфалагічнымі прыметамі валодае гэтая часціна мовы, якую сінтаксічную функцыю яна выконвае (якім членам сказа можа быць).

- Самастойна пазначце ў інтэлект-карце.

 - Якімі марфалагічнымі прыметамі валодае прыметнік? *(Прыметнікі змяняюцца па ліках і склонах, а ў адзіночным ліку – па родах і ў гэтых формах дапасуюцца да назоўнікаў).*

 (*Напрыклад: прыгожая мова, прыгожыя кветкі).*

-Праскланяйце словазлучэнне: цудоўны настрой.

 - Праверце правільнасць запаўнення карты

**IV. Замацаванне матэрыялу. *( пр. 183, с.98)* (5 мін.)**

 - Прачытайце тэкст. Дайце загаловак. Выпішыцесловазлучэнні “прыметнік + назоўнік” і пазначце род, лік і склон. *(Увага: толькі з выдзеленымі прыметнікамі).*

 *Адзін вучань працуе ля дошкі.*

- Чаму ў прыметніку *казачны* вызначылі В.скл.?

- Чаму ў прыметніку *снегавая* вызначылі Н.скл.?

**ФІЗКУЛЬТХВІЛІНКА “Футбол” (2 мін.)**

 - Стаміліся? А зараз хвілінка адпачынку.

 - За што вы любіце зіму? А лета?

 Дык вось, каб узняць вам настрой, прапаную такую фізкультхвілінку для вачэй. *(“Футбол”)*

 **ФІЗКУЛЬТХВІЛІНКА “Антонімы”**

 - Ну а зараз крыху парухаемся. Успомніце, што такое антонімы? *(Адказы вучняў).* Я называю вам прыметнік, а вы падбіраеце да яго антонім і паказваеце рухамі, жэстамі, мімікай.

 *Левая рука – правая.*

 *Правая нага - левая.*

 *Левае вока – правае.*

 *Высокі чалавек – нізкі.*

 *Вузкія плечы – шырокія.*

 *Павольны бег – хуткі.*

 *Сумны вучань – вясёлы.*

 *Слабыя рукі - моцныя.*

- Адпачнулі? Працягваем працу.

 ***7. Рубрыка “Памятай”.* (3 мін.)**

- Скажыце, якую сінтаксічную функцыю выконвае прыметнік у сказе?

 **-** Звярніце ўвагу на слайд. Ці знаёма вам такая інфармацыя?

 *Адзін вучань ля дошкі робіць сінтаксічны разбор сказаў і агучвае інфармацыю.*

 *1. Сінявата-белы, сыпкі снег ляжыць усюды.*

 *2. Снег усюды белы, сыпкі.*

 **-** Давайце зараз агучым правіла. *(Калі прыметнік стаіць пасля дзейніка, то ён выконвае ролю выказніка, калі ж перад дзейнікам - ролю азначэння).*

 ***8. Слоўнікавая праца “Правапіс спалучэнняў зычных”***  **(3 мін.)**

 - Неад’емнай часткай кожнага нашага ўрока з’яўляецца праца са слоўнікавымі словамі. Я прапанавала вам у якасці дамашняга задання папрацаваць з тлумачальным слоўнікам і знайсці значэнне наступных слоў.

 - Што вы заўважылі пры ўтварэнні прыметніка? (Пры ўтварэнні прыметніка ад назоўніка выпадае літара **т,** з’яўляецца суфікс **-н**)

Кантраст (назоўнік) → кантрасны (прыметнік).

Аванпост (назоўнік) → аванпосны (прыметнік). **ст+н = сн**

Фарпост (назоўнік) → фарпосны (прыметнік).

 - Запішыце гэтыя словы ў сшыткі і падкрэсліце арфаграмы.

 ***9. Заданне: размеркаваць прыметнікі па групах.*  (4 мін.)**

 - Мы з вамі ведаем, што прыметнік абазначае прымету прадмета, аднак трэба ведаць, што прыметы могуць быць разнастайнымі: *напрыклад,* прыметнік можа характарызаваць прадмет паводле колеру – чырвоны гальштук, паводле адносін да часу – летні дзень, паводле прызначэння – школьны партфель, паводле формы – круглы стол і інш.

 **-** Я прапаную вам заданне: размеркаваць прыметнікі па групах.

Для гэтага выберыце свой любімы колер. Звярніце ўвагу

*Рад словазлучэнняў (на картках)*

*1) блакітнае вока; (чырвоны)*

*2) сарамлівая дзяўчынка; (зялёны)*

*3) маленькі стол; (сіні)*

*4) кучаравая дзяўчына; (сіні)*

*5) залаты пярсцёнак; (жоўты)*

*6) авальная плошча; (зялёны)*

*7) навагодняя ноч; (чырвоны)*

*8) прыгожы юнак; (сіні)*

*9) шкляны посуд; (жоўты)*

*10) ружовы захад; (чырвоны)*

*11) добры настаўнік; (зялёны)*

*12) сталовы нож (жоўты)*

- Пазначце на схеме прыметы, якія могуць абазначаць прыметнікі.

 ***10. Праца з прыказкамі.* (1 мін.)**

 - У вас на стале карткі з прыказкамі, словы ў якіх параскідаліся. Ваша задача – скласці прыказку.

 *1. Зморанаму, як, родная, пасцелька, зямелька.* (Родная зямелька як зморанаму пасцелька).

 *2. Лес, чужая, старана, цёмны.* (Чужая старана – цёмны лес).

 *3. З, крыніцы, няма, вадзіцы, роднай, як, смачнейшай.* (Няма смачнейшай вадзіцы, як з роднай крыніцы).

- Якой агульнай тэмай аб’яднаны гэтыя прыказкі? (Прыказкі аб’яднаны тэмай любові да роднага краю)

**VI. Падвядзенне вынікаў урока. Рэфлексія.**

 **-** Час бяжыць хутка.Мы з вамі многае паспелі зрабіць.А зараз вы самі сябе праверыце, наколькі вы засвоілі матэрыял урока.

 *1. Тэст “Прыметнік.* **(4 мін.)**

**Тэст “Прыметнік”**

1. У якім радку змешчаны толькі прыметнікі?

 а) сінець, сіні, сінька;

 б) прыгожы, сумны, чырвоны.

2. У якім радку ўсе прыметнікі запісаны ў пачатковай форме?

 а) цудоўны, прыветлівы, знакаміты;

 б) цудоўная, прыветлівага, знакамітаму.

3. Пазначце, у якіх словах пішацца літара **я**.

 а) сін..я смуга;

 б) ружова.. неба;

 в) ранн..я вясна;

 г) летн..й раніцай;

 д) светла.. пачуццё.

4. Пазначце прыметнікі, у якіх можна вызначыць род.

 а) вячэрняя пара;

 б) прыгожыя кветкі;

 в) цудоўны настрой;

 г) летнія дні.

5. Адзначце сказы, у якіх прыметнік з’яўляецца выказнікам.

 а) Ад ракі трава гусцейшая.

 б) Як мары, белыя бярозы пад сінявой начной стаяць.

 в) Раніца была бязветраная, цёплая.

***Адказы: 1. б; 2. а; 3. а, в, г; 4. а, в; 5. а, в***

 “Што, калі…”  **(2 мін)**

 *▪* Што будзе, калі прыметнік як часціна мовы знікне назаўсёды*?(Мы не зможам дакладна, ярка і вобразна апісаць прадмет, выдзеліць прадмет з шэрага іншых, даць ацэнку таму ці іншаму прадмету).*

 *▪* Што будзе, калі граматычныя формы прыметнікаў перастануць залежаць ад назоўнікаў? *(Выказванне наша стане незразумелым).*

 ▪ Што будзе, калі да назоўнікаў агульнага роду, якія адносяцца да асоб жаночага полу, дапасуем прыметнік мужчынскага роду*? (Мы ведаем, што прыметнікі дапасуюцца да назоўнікаў агульнага роду або ў мужчынскім родзе, або ў жаночым. Тады атрымаецца, напрыклад, вядомы запявала Таццяна і вядомая запявала Арцём).*

**VII. Выстаўленне адзнак. 1 мін**

**VIII. Дамашняе заданне. Інструктаж па яго выкананні. (1 мін)**

 § 29, пр. 184

 **Рэфлексія.**

 - Ну а зараз я папрашу вас устаць і ўтварыць круг.

 Вам заданне: сказаць такі камплімент свайму аднакласніку, які вы лічыце быў уласцівы яму на працягу ўсяго ўрока. Пастарайцеся выкарыстаць прыметнікі. (*арганізаваны, старанны, настойлівы, уважлівы, знаходлівы, творчы, працавіты, актыўны, сур’ёзны, удачлівы, самастойны)*